Pri príležitosti Svetového dňa vody 2023, **bude Regionálny úrad verejného zdravotníctva Bratislava** (RÚVZ Bratislava) **dňa** **22.03.2023 (streda) v čase od 7:30 - 13:00 hod.** **bezplatne** v našom akreditovanom laboratóriu vyšetrovať vzorky pitnej vody z individuálnych zdrojov (**zo studní,** **nie z vodovodnej siete**) na dva vybrané ukazovatele – dusičnany a dusitany.

Záujemcovia o takýto rozbor môžu vzorku vody zo studne priniesť v čistých fľašiach (od neochutenej minerálne/stolovej vody) **s objemom aspoň pol litra** **na RÚVZ Bratislava, Ružinovská 8.**

**Ako správne odobrať vzorku vody na objektívne stanovenie vybraných ukazovateľov?**

*Vzorku treba odoberať v deň vyšetrenia - nenechávajte vodu dlho stáť. Pred odberom vzorky nechajte vodu tiecť cca dve až tri minúty, aby sa odstránila všetka stojaca voda v potrubí. Minimálny objem na analýzu je 0,5 litra, ideálne je preto použiť čistú pollitrovú PET fľašu. Fľašu dostatočne prepláchnite odoberanou vodou, naplňte ju vzorkou vody a dobre uzavrite. Fľašu môžete označiť štítkom s údajmi o odbernom mieste – uveďte prosím adresu, na ktorej sa studňa nachádza.*

RÚVZ Bratislava bude v tento deň vykonávať nielen rozbory vzoriek vôd, ale budeme poskytovať aj odborné poradenstvo zamerané na oblasť zdravotnej bezpečnosti a kvality pitnej vody zo studní, úpravy pitnej vody ako aj o ďalších problémoch týkajúcich sa pitnej vody a jej významu pre zdravie človeka.

Výsledky rozborov budú zverejnené na webovej stránke [www.ruvzba.sk](http://www.ruvzba.sk) podľa prideleného identifikačného čísla a taktiež na sociálnej sieti FB.

V prípade záujmu o vyšetrenie ďalších ukazovateľov pitnej vody bude možné dohodnúť si túto službu v rámci platených služieb RÚVZ Bratislava priamo u nás.